《题它山善政侯祠兼简鄞令》
宋代·舒坦

呜呼王封君，心事鬼出没。
驱山截长江，化作云水窟。
旱火六月截，万栋挂龙骨。
萧条一祠宇，像设何彷佛。
破屋夜见星，漏雨湿衫笏。
杯酒谢车篝，兹事恐亦忽。
我闻古先王，报施必称物。
矧今崇佛宫，民力殆欲屈。
岂无制作手，一为起荒茀。
李侯仁贤资，抚字良矻矻。
可但清似水，方看健如鹘。
沈迹千载后，行且见披拂。
阴功世易忘，远虑俗从拂。
勉哉君毋迟，斯民久已郁。